3 by Upt-gastehuis vas ná rooftog in Grootdrink | Netwerk24
Deur Anena Burger 21 April 2021 18:27
Die motor waarin die verdagtes gevlug het, is op veiligheidskameras vasgevang.
Die polisie het op sigarette, wapens, selfone en kontant beslag gelê wat in die verdagtes se besit gevind is.
Die drie verdagtes wat by 'n gastehuis in Upington aangekeer is nadat hulle na bewering Dinsdagmiddag 'n winkel in Grootdrink beroof het.
Drie vermeende rowers wat na bewering 'n winkel in Grootdrink beroof het, is Dinsdagaand by 'n gastehuis in Upington aangekeer.
Sers. Omphile Masegela, polisiewoordvoerder, sê gewapende verdagtes het omstreeks 13:00 die winkel beroof en met sigarette, 'n bedrag kontant, lugtyd en selfone weggekom.
Hulle het in 'n blou Nissan Tiida in die rigting van Upington gevlug.
Kaap Agri en die Grootdrink-winkel het, nadat die nuus van die rooftog aan die lig gekom het, dadelik hul deure gesluit terwyl die polisie na die rowers gesoek het.
Masegela sê die Z.F. Mgcawu-hoofwegpatrollie en die polisie se misdaadvoorkomingseenheid is ontplooi.
Die motor is Dinsdagaand by 'n gastehuis in Upington opgemerk, waarna die polisie toegeslaan het.
"Die polisie het toegeslaan en verskeie items wat glo in die rooftog gebuit is in die verdagtes se besit gevind."
Twee pistole wat vermoedelik tydens die rooftog gebruik is, is ook gevind.
Die verdagtes is by die gastehuis in hegtenis geneem. Masegela wou nie die naam van die gastehuis gee nie.
Sy sê 'n voorlopige ondersoek dui daarop dat die verdagtes moontlik ook met 'n gewapende rooftog in Campbell verbind kan word.